b'\n_START_ARTICLE_\nBazilika Marije Sne\xc5\xbene, Rim\n_START_SECTION_\nSneg v avgustu\n_START_PARAGRAPH_\nPrva legenda o tej baziliki pravi, da je imel Patricij Janez v Rimu obse\xc5\xbena posestva. Ker ni imel dedi\xc4\x8dev, je sklenil v dogovoru z \xc5\xbeeno zapustiti dedi\xc5\xa1\xc4\x8dino Mariji. Prosil jo je, naj sprejme ta dar in mu poka\xc5\xbee s kak\xc5\xa1nim znamenjem, kako naj porabi to premo\xc5\xbeenje. V no\xc4\x8di iz 4. na 5. avgust 352 se mu je prikazala Marija ter mu naro\xc4\x8dila, da naj ji sezida cerkev na kraju, kjer bo na\xc5\xa1el prihodnje jutro novozapadli sneg. Isto no\xc4\x8d je imel enako videnje pape\xc5\xbe Liberij. Ko sta zakonca o sanjah zjutraj obvestila pape\xc5\xbea, sta se zelo za\xc4\x8dudila, ko sta zvedela, da je dobil tudi on enako naro\xc4\x8dilo. Pape\xc5\xbe se je v slovesnem sprevodu podal na gri\xc4\x8d Eskvilin, ki je bil pokrit s snegom in vanj za\xc4\x8drtal obris cerkve. Cerkev je bila posve\xc4\x8dena leta 367._NEWLINE_Druga legenda glede snega dodaja \xc5\xa1e, da je pape\xc5\xbe Liberij takoj zbral svojo duhov\xc5\xa1\xc4\x8dino in se odpravil v spremstvu zakonskega para in velike mno\xc5\xbeice na dolo\xc4\x8deni gri\xc4\x8d. Tam so na\xc5\xa1li s sve\xc5\xbeim snegom pokrito mesto in za\xc4\x8deli prepevati glasne zahvalne pesmi v \xc4\x8dast Bogu in Devici Mariji. Med splo\xc5\xa1nim veseljem se je zgodil \xc5\xa1e nov \xc4\x8dude\xc5\xbe: sneg se je razdelil v dolge \xc4\x8drte. Tako se je pokazal popolni tloris na\xc4\x8drtovane stavbe. V kratkem \xc4\x8dasu je bila cerkev dokon\xc4\x8dana. Posvetili so jo pod imenom Bla\xc5\xbeena Marija Sne\xc5\xbena. _NEWLINE_Ble\xc5\xa1\xc4\x8de\xc4\x8de beli sneg sredi vro\xc4\x8dine je v legendi simbol Marijine brezmade\xc5\xbene \xc4\x8distosti.\n_START_SECTION_\nPrenehanje kuge\n_START_PARAGRAPH_\nV to cerkev je uvedel pape\xc5\xbe Gregor Veliki leta 590 pomembno procesijo v cerkveni zgodovini. Dolo\xc4\x8dil jo je, ker je pripro\xc5\xa1nja Device Marije odvrnila kugo od mesta Rim. Nadloga je sicer malo pojenjala, vendar ni prenehala. Zato je pape\xc5\xbe priredil naslednje leto novo procesijo k cerkvi. Ob tej priliki so javno nosili okrog tudi podobo Device Marije, ki jo je naslikal sveti Luka in jo v tej cerkvi hranijo. Tedaj je na \xc4\x8dude\xc5\xbeen na\xc4\x8din prenehala \xc4\x8drna smrt v vseh tistih hi\xc5\xa1ah, pred katerimi so nosili sveto podobo. Ob koncu procesije je bilo kuge re\xc5\xa1eno celotno mesto._NEWLINE_Poro\xc4\x8dila govorijo tudi o tem, da so ljudje zasli\xc5\xa1ali angelsko petje, ki se je glasilo: \xc2\xbbVeseli se, nebe\xc5\xa1ka Kraljica, zakaj katerega si bila vredna nositi pod svojim srcem, je vstal, kakor je rekel, aleluja!\xc2\xab\xc2\xa0 Ko je zasli\xc5\xa1al pape\xc5\xbe te besede, je skupaj z ljudstvom pokleknil ter dopolnil angelski hvalospev z besedami: \xc2\xbbProsi za nas Boga, aleluja!\xc2\xab\xc2\xa0Isto\xc4\x8dasno, ko je pape\xc5\xbe med stalnimi molitvami in pesmimi v procesiji pri\xc5\xa1el do stavbe, ki nosi ime po cesarju Hadrijanu, je videl nad njo angela, ki je dotlej iztegnjeni me\xc4\x8d porinil v no\xc5\xbenico v znamenje, da se je raz\xc5\xbealjeni Bog usmilil ljudstva na Marijino pripro\xc5\xa1njo in iztrebil kugo, ki je tako dolgo razsajala po mestu. Prebivalci mesta so se razveselili in za\xc4\x8deli s \xc4\x8de\xc5\xa1\xc4\x8denjem \xc4\x8dudodelne podobe.\n_START_SECTION_\nOslepeli morilec\n_START_PARAGRAPH_\nV cerkvi Marije Sne\xc5\xbene je pogosto molil pape\xc5\xbe Martin I.. Ravenski dvor je najel morilca, ki naj bi ga umoril. Ko je vstopil v cerkev, je zagledal pape\xc5\xbea, kako kle\xc4\x8di in moli pred Marijino podobo. Segel je po bodalu. Takrat mu je padla na o\xc4\x8di ve\xc4\x8dna tema - doletela ga je Bo\xc5\xbeja kazen, da je oslepel.\n_START_SECTION_\nOcena\n_START_PARAGRAPH_\nNekateri legendi o nastanku cerkve Marije Sne\xc5\xbene pripisujejo zgodovinsko vrednost: \xc2\xbbSpodbudo\xc2\xab\xc2\xa0h graditvi tako pomembne cerkve kot je Marija Sne\xc5\xbena, je dal \xc4\x8dude\xc5\xbe (s snegom v za\xc4\x8detku vro\xc4\x8dega avgusta), o katerem ne poro\xc4\x8dajo le priznani pisatelji, ampak tudi pape\xc5\xbei Nikolaj IV., Gregor IX. in Pij II. kot o stvarnem dejstvu."_NEWLINE_Drugi menijo, da je zgodba o snegu nastala pozneje in da sega \xc5\xa1ele v zgodnji srednji vek.'